## Odluka Ustavnog suda Republike Hrvatske broj U-VIIA-2257/2005 od 24. svibnja 2005.

### NN 66/2005 (30.5.2005.), Odluka Ustavnog suda Republike Hrvatske broj U-VIIA-2257/2005 od 24. svibnja 2005.

# USTAVNI SUD REPUBLIKE HRVATSKE

**1322**

Ustavni sud Republike Hrvatske, u sastavu Jasna Omejec, zamjenik predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Željko Potočnjak, Agata Račan, Smiljko
Sokol, Nevenka Šernhorst, Vice Vukojević i Milan Vuković, odlučujući u izbornom sporu o žalbi za zaštitu
izbornog prava Edena Hrvojevića, nositelja liste
Liberalne stranke za Općinsko vijeće Općine Bilje, na sjednici održanoj 24.
svibnja 2005. godine, donio je

## ODLUKU

I. Usvaja se žalba Edena Hrvojevića,
nositelja liste Liberalne stranke za izbor članova Općinskog vijeća Općine
Bilje i poništava rješenje Županijskoga izbornog povjerenstva Osječko-baranjske
županije, klasa: 013-03/05-02/26, urbroj:
2158/1-01-13-05-4 od 18. svibnja 2005. godine.

II. Poništavaju se izbori za članove Općinskog
vijeća Općine Bilje održani na biračkom mjestu broj 4 u Vardarcu.

III. Nalaže se Općinskom izbornom povjerenstvu
Općine Bilje da imenuje članove biračkog odbora za biračko mjesto broj 4 u Vardarcu i poduzme sve potrebno za provedbu izbora.

IV. Izbori za članove Općinskog vijeće Općine
Bilje na biračkom mjestu broj 4 u Vardarcu ponovit će
se u nedjelju 12. lipnja 2005. godine.

V. Ova odluka objavit će se u »Narodnim
novinama«.

```
Obrazloženje
```

```

```

1. Eden Hrvojević, nositelj
liste Liberalne stranke za izbor članova Općinskog vijeća Općine Bilje (u
daljnjem tekstu: žalitelj) podnio je žalbu protiv rješenja Županijskoga
izbornog povjerenstva Osječko-baranjske županije (u daljnjem tekstu: nadležni
ŽIP), klasa: 013-03/05-02/26, urbroj:
2158/1-01-13-05-4 od 18. svibnja 2005. godine, kojim je kao neosnovan odbijen
njegov prigovor podnesen zbog navodnih nepravilnosti u radu Biračkog odbora na
biračkom mjestu broj 4 u Vardarcu, u postupku izbora
za članove Općinskog vijeća Općine Bilje.

Navedenim rješenjem prigovor žalitelja je
odbijen kao neosnovan iz razloga što je, nakon uvida u Zapisnik o radu biračkog
odbora sa biračkog mjesta broj 4 od 15. svibnja 2005. godine i očitovanje
Općinskoga izbornog povjerenstava Općine Bilje od 17. svibnja 2005. godine,
nadležni ŽIP utvrdio da nije bilo nepravilnosti u radu birač­kog odbora, a da
žalitelj u prigovoru o navodnim nepravilnostima u radu biračkog odbora nije
priložio dokaze.

2. U žalbi i dopuni žalbe žalitelj pored već
iznijetih navodnih nepravilnosti u radi biračkog odbora na biračkom mjestu broj
4 u Vardarcu, koje je iznio u prigovoru upućenom
nadležnom ŽIP-u, ističe da je na tom biračkom mjestu utvrđen višak od dva
glasačka listića, nakon čega su pojedini članovi biračkog odbora naknadno
zaokružili dva broja ispred imena u popisu birača. Kao dokaz navedenoj tvrdnji
uz žalbu je priložio Izjavu promatrača i Izjavu članova biračkog odbora s
biračkog mjesta broj 4, koje su sačinjene 20. svibnja 2005. godine i u kojima
se potvrđuju navodi žalitelja.

Žalitelj smatra da se radi o nepravilnostima
koje su bitno utjecale na rezultate izbora te predlaže da Ustavni sud sukladno
članku 59. Zakona o izboru članova predstavničkih tijela jedinica lokalne i
područne (regionalne) samouprave (»Narodne novine«, broj 33/01., 10/02. –
Odluka Ustavnog suda Republike Hrvatske broj: U-I-39/2002, 155/02. – članak 43.
stavak 2. Ustavnog zakona o pravima nacionalnih manjina, 45/03., 43/04. –
Odluka Ustavnog suda Republike Hrvatske broj: U-I-2494/2002, 40/05. i 44/05. –
pročišćeni tekst, u daljnjem tekstu: Zakon o lokalnim izborima) poništi
rješenje nadležnog ŽIP-a, te da poništi izbore za Općinsko vijeće Općine Bilje
na biračkom mjestu broj 4 i da odredi da se na tom biračkom mjestu ponove
izbori.

*Žalba je
osnovana*.

3. Odredbom članka 47. stavka 4. Zakona o
lokalnim izborima propisano je: Ako se prilikom prebrojavanja glasova na
biračkom mjestu utvrdi da je glasovao manji broj birača od broja glasova u
glasačkoj kutiji, birački odbor se raspušta i imenuje novi, a glasovanje na tom
biračkom mjestu se ponavlja nakon 15 dana. U slučaju ponav­ljanja glasovanja, njegov rezultat na tom biračkom mjestu
utvrđuje se u roku od 24 sata nakon ponovljenog glasovanja.

4. Uvidom u priloženu Izjavu promatrača Ivana Bilanđije i Ištvana Bočkaja (s biračkog mjesta broj 4) na kojoj su ovjereni
njihovi potpisi od javnog bilježnika Davida Milasa sa
sjedištem u Dardi, dana 23. svibnja 2005. godine i Izjavu članova biračkog
odbora (s biračkog mjesta broj 4) i to Ankice Markoš
(predsjednice), Ferenca Dornštaudera
i Ilonke Peter (članovi),
na kojoj su ovjereni njihovi potpisi od javnog bilježnika Davida Milasa iz Darde, dana 23. svibnja 2003. godine i Adama Hermina (zamjenika predsjednice), na kojoj je ovjeren
njegov potpis od strane v.d. javnog bilježnika Dragana Milasa
iz Osijeka, dana 23. svibnja 2003. godine, proizlazi da je nakon prebrojavanja
glasačkih listića utvrđeno da se u glasačkoj kutiji tog biračkog mjesta nalaze
dva glasačka listića više od broja birača koji su glasovali, te da su naknadno
na popisu birača zaokružene još dvije osobe po sjećanju. Navedeni promatrači i
članovi biračkog odbora dalje u svojim izjavama navode da su smatrali da
navedeno nije bilo potrebno uvesti u zapisnik o radu biračkog odbora.

5. Ustavni sud utvrđuje da je postupak
provođenja izbora strogo formalan postupak u kojem dosljedno treba poštovati
sve odredbe zakona u pogledu načina i vremena provođenja pojedinih izbornih
radnji, pa tako i odredbe koje se tiču uočenih nepravilnosti pri prebrojavanju
glasova na biračkom mjestu.

Veći broj glasačkih listića u biračkoj kutiji od
broja birača koji su pristupili glasovanju nužno ukazuje na veći broj glasova
od broja birača koji su pristupili na izbore. Stoga, iz razloga zaštite
zakonitosti izbora, u svakom slučaju kada se u glasačkoj kutiji nađe više
listića od broja birača koji su pristupili izborima, bez obzira o kojem broju
listića se radi, mora se postupiti sukladno odredbi članka 43. stavka 4. Zakona
o lokalnim izborima.

Isto pravno stajalište Ustavni sud izrazio je u
odluci broj: U-VII-427/1997 od 25. travnja 1997. godine i odluci broj:
U-VII-1222/2001 od 26. svibnja 2001.

6. Slijedom iznijetog, Ustavni sud je, na
temelju članka 128. alineje 9. Ustava, te članka 87. alineje 3. Ustavnog zakona
o Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst), odlučio kao u izreci.

7. Odluka o objavi temelji se na odredbi članka
29. stavka 1. Ustavnog zakona o Ustavnom sudu Republike Hrvatske.

Broj: U-VIIA-2257/2005

Zagreb, 24. svibnja 2005.

USTAVNI SUD REPUBLIKE HRVATSKE

Zamjenik predsjednika

**dr****. sc. Jasna Omejec**, v. r.

Odluka, NN 66/2005-1322